Broj: 711-I-848-P-286-20/21-06-19

Zagreb, 23. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave podnesene protiv dužnosnice Dubravke Vrgoč, intendantice Hrvatskog narodnog kazališta u Zagrebu (u daljnjem tekstu HNK),** na 123. sjednici, održanoj 23. travnja 2021., donosi sljedeću:

**ODLUKU**

**Postupak za odlučivanje o sukobu interesa protiv** **dužnosnice Dubravke Vrgoč, intendantice Hrvatskog narodnog kazališta u Zagrebu, neće se pokrenuti, s obzirom da navodi iz zaprimljene prijave vezano za okolnost postupanja dužnosnice povodom angažiranja pisanja programa za kazališnu knjižicu od strane novinarke ……………………, čija kćer je zaposlenica HNK, ne upućuju na moguću povredu odredbi ZSSI-a počinjenu od strane dužnosnice.**

Obrazloženje

Povjerenstvo je 23. prosinca 2020. zaprimilo neanonimnu prijavu mogućeg sukoba interesa podnesenu protiv dužnosnice Dubravke Vrgoč, intendantice HNK u Zagrebu koja je zaprimljena u knjizi ulazne pošte Povjerenstva pod brojem: 711-U-4647-P-286/20-01-4, povodom koje se vodi predmet broj P-286/20.

U prijavi se u bitnom navodi da se tekstom koji je …………………. napisala za Jutarnji list o Dubravki Vrgoč stvara javno mijenje, a da navedena novinarka godinama piše program za kazališnu knjižicu HNK za što dobiva honorar od Dubravke Vrgoč, a dodatno je i ……………….., kćer ……………………, zaposlenica HNK i ista se nalazi u podređenom položaju u odnosu na dužnosnicu Dubravku Vrgoč.

Člankom 3. stavkom 2. propisano je da se odredbe ZSSI-a primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u registar dužnosnika Povjerenstvo je utvrdilo kako je dužnosnica Dubravka Vrgoč bila intendantica HNK u Zagrebu u mandatu 2014.g.-2018.g. te ponovno od 1. rujna 2018. Uvidom u odredbe Zakona o kazalištu („Narodne novine“, broj 71/06., 121/13., 26/14., i 98/19.) Povjerenstvo je utvrdilo kako je člankom 25. tog zakona propisano da intendanta Hrvatskoga narodnog kazališta u Zagrebu imenuje i razrješava Vlada Republike Hrvatske na zajednički prijedlog ministra kulture i gradonačelnika Grada Zagreba. Ako se ne utvrdi zajednički prijedlog u roku od sedam dana od dana podnošenja pisanog zahtjeva ministra kulture ili gradonačelnika Grada Zagreba radi utvrđivanja zajedničkog prijedloga, intendanta Hrvatskog narodnog kazališta u Zagrebu imenuje i razrješava Vlada Republike Hrvatske na prijedlog ministra kulture. Imenovanje i razrješenje vršitelja dužnosti intendanta Hrvatskog narodnog kazališta u Zagrebu obavlja se na isti način, bez provođenja javnog natječaja. Slijedom navedenog dužnosnica Dubravka Vrgoč dužna je postupati sukladno odredbama ZSSI-a

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Uvidom na internetski portal dnevnih novina „Jutarnji list“ Povjerenstvo je utvrdilo da je dana 22. prosinca 2020.g. novinarka ……………….. napisala članak naslova „Komentar glazbene kritičarke Jutarnjeg: Hajka zbog korone u HNK sve više nalikuje osobnom linču Dubravke Vrgoč“.

Povjerenstvo je radi stjecanja saznanja povodom predmetne prijave zatražilo od HNK u Zagrebu podatke o tome je li novinarka ………………….. sudjelovala u sastavljanju programa za kazališnu knjižicu HNK od 2013.g. do danas te ukoliko jest na koji način je odabrano tko će sudjelovati u izradi predmetne knjižice. Isto tako od HNK u Zagrebu zatražen je i podatak je li ………………….. zaposlenica HNK u Zagrebu te ukoliko jest od kada.

HNK u Zagrebu je odgovorilo na traženje Povjerenstva dopisom dana 18. siječnja 2021.g. navodeći da je ………………… povjesničarka glazbe i glazbena kritičarka koja je diplomirala povijest na zagrebačkoj Muzičkoj akademiji te da je nakon usavršavanja u Berlinu radila kao glazbena kritičarka i urednica kulturne rubrike u „Vjesniku“ (1971.-1994.g.). Nadalje, navodi se i da je potom od 1994.g. do 1995.g. radila kao ravnateljica Muzičkog informativno centra Koncertne direkcije Zagreb, a od 1996.g. do 2000.g. kao pomoćnica ministra kulture. Nadalje navodi se i da je ……………………. bila prva glavna urednica časopisa „Cantus“ te da je objavila niz znanstveno-stručnih i kritičkih članaka i eseja u periodici te niz važnih glazbeno-povijesnih monografija te da bi svaka operna kuća u svijetu bila počašćena da u njezinim publikacijama objavljuje takva muzikologinja. Nadalje, navedeno je i kako je ………………….. zaposlena kao glumica u HNK od 1. siječnja 2006.g.

Budući da navedenim dopisom nije odgovoreno na upit Povjerenstva o tome je li i od kada novinarka ……………………… sudjelovala u sastavljanju programa HNK u Zagrebu te ukoliko jest tko i na koji način odabire stručnjake za sudjelovanje u sastavljanju programa Povjerenstvo je ponovilo dopis tražeći od HNK u Zagrebu navedene podatke.

HNK u Zagrebu je odgovorilo na traženje Povjerenstva, dopisom od dana 5. veljače 2021.g., navodeći da urednica kazališnih izdanja ……………….. u dogovoru s direkcijom i autorima pojedinih premijernih predstava odlučuje o sadržaju izdanja i mogućim suradnicima pa i sama konstatacija da gospođa …………… sudjeluje u sastavljanju programa nije točna. Nadalje navodi se da je muzikologinja …………………… stalna suradnica zagrebačke Opere HNK već više od 40 godina te da pripada malom broju hrvatskih muzikologa/glazbenih kritičara tj je stoga posve logično da se i od nje naručuju tekstovi za pojedine naslove klasičnog opernog repertoara. Nadalje, navodi se i da je gospođi ………….. u 2014.g. isplaćeno 3.500,00 kuna honorara, 2015.g. 4.410,84 kune, 2019.g. 665,27 kuna te u 2020.g. 1.330,54 kune, a da se ista za 2016.g., 2017.g. i 2018.g. honorara odrekla.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Iz svega navedenog, Povjerenstvo je utvrdilo kako ne postoje okolnosti koje bi upućivale na sukob interesa dužnosnice Dubravke Vrgoč, a budući da je gospođa ……………………. surađivala s HNK u Zagrebu i prije nego li je na dužnost intendantice stupila Dubravka Vrgoč kao i da je gospođa ………………. zaposlena 2006.g. kada Dubravka Vrgoč nije bila intendantica HNK u Zagrebu.

Slijedom svega navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Dubravka Vrgoč, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana